paragraph_text: Budžet (od lat. bulga "kožnata torba", kojoj je riječi korijen navodno galski), u starofrancuskom bougette, prenesena u obliku budget u Englesku, gdje je u parlamentarnoj terminologiji označivala onu kožnatu torbu, u kojoj je ministar financija imao zakonski prijedlog o državnim financijama. U tom se smislu spominje prvi put 1760. godine, pa je koncem 18. st. u tom obliku i značenju prešla opet u Francusku i raširila se po Europi.